
Zadeva: Predstavitev širitve daljinskega ogrevanja v center mesta in Sklep o sprejemu karte za določitev območij prednostnih načinov ogrevanja v Mestni občini  Murska Sobota


Potencial širitve sistema daljinskega ogrevanja (v nadaljevanju DO) je v Mestni občini Murska Sobota zaznan v že sprejetem strateškem energetskem dokumentu »Energetska zasnova Mestne občine Murska Sobota – študija iz leta 2007«, pomen in potencial širitve pa obravnava še »Študija projekta ogrevanja v mestu Murska Sobota – študija izvedljivosti iz leta 2009« ter pred kratkim s strani vlade RS in mestnega sveta sprejet »Odlok o Načrtu za kakovost zraka«. 
Iz »Kotlovnice na Lendavski«, v kateri so nameščeni trije plinski kotli instalirane toplotne moči cca. 10 MW in 1MW kogeneracija za SPTE, se trenutno ogreva več kot 1000 stanovanjskih in poslovnih prostorov in pripravlja več kot 18000 m3 tople vode.
Letna povprečna proizvodnja toplote trenutno znaša cca. 7,5 GWh (še pred petimi leti 9,4 GWh) in pada v odvisnosti od izvajanj ukrepov v obnovo ovojev večstanovanjskih stavb in poslovnih prostorov, ter drugih ukrepov (namestitev merilnikov za delitev stroškov toplote, osveščenost odjemalcev toplote…), ki prispevajo k zniževanju rabe energije.

V ožjem centru mesta (deli ulic Slovenske, Staneta Rozmana, Štefana Kovača, Vrtna…) so večstanovanjski objekti, ki se danes (do)ogrevajo z več kot 20 let starimi oljnimi kotli, ki poleg izjemno slabih izkoristkov prispevajo k emisijam škodljivih snovi v zrak. Le ti predstavljajo izjemen potencial izvajanju energetske politike naše občine, izvajanju nujno potrebnih ukrepov za doseganje ciljev iz pred kratkim sprejetega »Načrta za kakovost zraka« in vzdržnosti cene iz sistema daljinskega ogrevanja v prihodnje. Ocenjujemo (točni podatki bodo znani kmalu, saj je izdelava projektne dokumentacije širitve in priključevanja objektov v zaključni fazi), da bo ob priključitvi vseh potencialnih večstanovanjskih objektov in poslovnih stavb ter izvedenimi ukrepi v njihove ovoje, skupni toplotni potencial iz sistema daljinskega ogrevanja znašal cca. 12 MWh.

V proračunu za leto 2014 načrtujemo izvedbo širitve sistema daljinskega ogrevanja v F1 (prva faza) in sicer bi povezali obstoječo »Kotlovnico na Lendavski« s t.i. »Mrežo na Mojstrski«, s tem pa bi mnogo večstanovanjskih objektov z dotrajanimi kotli priključili v sistem DO. Ocenjujemo, da bi investicijo v prvi fazi lahko izvedli s cca. 2 MIO EUR in sicer načrtujemo lastni delež v višini 800.000 EUR z dolgoročnim zadolževanjem, razliko v višini 1.15 MIO EUR pa s strani Ministrstva za kmetijstvo in okolje (v nadaljevanju MKO). Naj omenimo, da je delež z MKO že usklajen na podlagi izvajanja »Načrta za kakovost zraka« in ga najdemo v osnutku »Programa ukrepov«.

Trenutno poteka izdelava projektne dokumentacije (IZ, PGD, PZI in PID (za fazo 1) za širjenje sistema daljinskega ogrevanja v center mesta v treh fazah (v letu 2014, 2015 in 2016) na nivoju idejne zasnove pa se izdeluje tudi projekt ogrevanja celotnega mesta Murska Sobota. Pri projektiranju se upošteva, da bo primarni vir ogrevanja v prihodnosti geotermalna energija, katere izjemni potencial je zaznan z izgradnjo dveh novih vrtin v sklopu projekta TCF-energetski del.

Priloga:

1) Karta širitve sistema daljinskega ogrevanja z območji priključevanja v fazah 1, 2 in 3 (ožji center mesta)
2) Finančna konstrukcija projekta širitve sistema DO
3) Sklep o sprejemu karte za določitev območij prednostnih načinov ogrevanja na območju Mestne občine Murska Sobota in karta za določitev prednostnih načinov ogrevanja na območju MOMS

